Limpopo-dwelmsindikaat oopgevlekDie dwelmbaas word in hegtenis geneem. Foto: Valke Lt. Robert Netshiunda, woordvoerder van die Valke, het gesê lede van die Valke het op ŉ huis in Groblersdal toegeslaan waar daar beslag gelê is op meer as R70 000 kontant, koeëlvastebaadjies van die polisie, ’n .303-geweer en 61 patrone. Die dwelmbaas is by die huis in hegtenis geneem. “Ná die inhegtenisneming het beamptes die dwelmbaas se sakeperseel deursoek en daar is ook beslag gelê op R29 000, ammunisie vir ŉ R1-geweer en patrone vir ŉ AK47-geweer. ŉ Groot hoeveelheid dagga is ook op die perseel gevind,” het Netshiunda gesê. Van die agt verdagtes wat tydens die operasie in hegtenis geneem is, is vier Nigeriese burgers en een ŉ Portugese burger. Almal is tussen die ouderdom van 25 en 49, het hy gesê. Volgens Netshiunda is die ondersoek gedoen ná talle klagtes van inwoners van Groblersdal, Marble Hall en omliggende gebiede ontvang is oor dwelmhandel in hul gemeenskappe. “Die ondersoek het baie werk geverg, waaronder polisiebeamptes wat hulle as kliënte voorgedoen het en dwelms, meestal Nyaope, by niksvermoedende dwelmhandelaars gekoop het,” het hy gesê. “Veertien transaksies ter waarde van meer as R50 000 is met die dwelmhandelaars gedoen voordat hul bedrywighede Vrydag tot ŉ einde gebring is.” Die verdagtes sal Maandag in die Groblersdal-landdroshof verskyn op aanklagte van dwelmhandel, die onwettige besit van vuurwapens en ammunisie en die onwettige besit van goud.